OpenLLM-France/wikimedia huggingface dataset:
# Pyrrhulomyces astragalinus

Pyrrhulomyces astragalinus Strophariaceae familiako onddo espezie bat da.
Sinonimoak: Pholiota astragalina, Gymnopilus laeticolor, Flammula laeticolor, Gymnopilus astragalinus.

## Deskribapena

Kapela: 3 eta 6 cm bitarteko diametrokoa, hasieran ganbila, gero laua eta disko forman; gainazal hezea, leuna, gorri-odol kolorekoa edo gorri-azafrai kolorekoa, erdigunean ilunagoa, ertza hori zurbil kolorekoa, lehenbizi haritsu-zetaduna errezel iheskorraren hondarrengatik.
Orriak: Estu, itsatsiak edo dekurrenteak koskekin, hori-okre kolorekoak, gero arre-kanela kolorekoak, ertza lehenengo flokosoa, heteroformoa.
Orri dekurrenteak: Hanka ukitzeaz gain, beherantz jarraitzen duten orriak.
Hanka: 5 eta 10 cm bitarteko garaierakoa eta 0,4 eta 0,7 cm bitarteko diametrokoa. Zilindrikoa, oinarrira mehetua, pixka bat okertua, laster barnehutsa, horixka, arrea eta haritsua oinarrian.
Haragia: Zurbila, arabarba kolorekoa oinarrian, ebakitzean edo apurtzean azkar belzten da (ale gazteetan). Zapore mingotsekoa.
Etimologia: Pholiota terminoak, belarri ezkatatsua, kapela ezkatatsua esan nahi du. Astragalina epitetoa grezieratik dator, karnaba, esan nahi duen, "astragalinos" hitzetik. Ziurrenik bere kolore biziengatik.

## Jangarritasuna

Ez da jangarria.

### Nahasketa arriskua

Erraz identifikatzen da kapelaren kolore laranja ederragatik, baina batez ere haragiagatik, ebaki ondoren minutu gutxira belztu egiten delako

## Sasoia eta lekua

Udazkenean. Koniferoen motzondoetan, soropildua edo taldeetan estu, mendietan.

### Banaketa eremua

Kanada, Ameriketako Estatu Batuak, Alaska, Mexiko, Europa, Errusia, Hego Korea.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Bon,Marcel. (1988). Guia de Campo de los hongos de Europa. Ediciones Omega, S. A. Barcelona, 258 or. ISBN 84-282-0865-4..
* ↑ (Gaztelaniaz) Cetto, Bruno. (1987). Guia de los hongos de Europa. Ediciones Omega, S. A. Barcelona, 111 or. ISBN 84-282-0540-X (T. 2). ISBN: 84-282-0538-8 (O.C.)..
* ↑ (Gaztelaniaz) AsoJaen, Asociación Botánica y Micológica de Jaén.
* ↑ Pholiota astragalina: GBIF—the Global Biodiversity Information Facility.

## Kanpo estekak

* Datuak: Q10658810
* Multimedia: Pholiota astragalina / Q10658810
# Purita Campos

Purificación Campos Sánchez (Bartzelona, 1937ko abuztuaren 18-Madril,2019ko azaroaren 19) Purita edo Pura Campos bezala ezagunagoa, komikigile, marrazkilari eta margolari ezaguna izan zen, batez ere XX. mendeko nazioarteko komiki munduan. Arte Ederren Merituaren Urrezko Domina eman zioten 2009an.

## Biografia

Bartzelonan jaioa, Camposek emakumea izateagatik garaiko bazterketa ondo asko ezagutu zuen. Bartzelonako Llotja Eskolan moda-aldizkarietarako marrazkiak egiten ikasi zuen eta, hasiera batean, modista lan egin zuen. Manuel Vázquezi esker, lanpostu bat lortu zuen Editorial Brugueran, hasieran aldizkarien azalak prestatzeko eta, ondoren, komikilari gisa. Bere lanak batez ere neskentzako aldizkarietan jaso ziren: Dalia (1959), Sissi (1961), Blanca (1961), Can Can (1961) edo Celia (1963). 1971n, Creaciones Editoriales agentziaren bidez, Erresuma Batuko aldizkarietan hasi zen lanean: Philip Douglas egileak gidoiak prestatzen zituen eta Purita Camposek marrazkiak. Horrela Patty’s World sail ospetsua landu zuen, ondoren Esther y su mundo bezala Espainaratuta. Sail horrekin, asteko 300.000 eta 400.000 aleko argitaraldiak lortu zituen. 1988an saila bukatutzat eman zuen. Holandan, bestetik, Andries Brandt egilearen gidoiekin Tina saila sortu zuen, izen bereko aldizkarian argitaratzeko. Era berean, Francisco Ortegarekin, Gina saila marraztu zuen. Geroago, bere lanak Espainiako beste aldizkarietan ere agertu ziren: Lily (1974), Jana (1983), Pecosa (1986) eta TBO (1988).
80. hamarkadan margolaritza munduan murgildu zen, marrazketa-akademia bat eta erakusketa-areto bat antolatuz. 2005ean oso edizio zainduan Gina berrargitaratu zen. 2006tik aurrera Las nuevas aventuras de Esther saila egiteari ekin zion. Gidoia Carlos Portelarena zen; lehenengo albumetik 20.000 ale saldu zituen. 2007an Esther y su mundo berragitaratu zen. 2009an Espainiako Gobernuak, beste 24 egilerekin batera, Arte Ederren Merituaren Urrezko Domina eman zion. 2011n Getafen omenaldi egin eta kale bati bere izena eman zitzaion. 2019ko azaroan hil zen, 82 urte zituelarik.

## Sariak

* 2004: Haxtur saria, Maite dugun Egileari. en el Asturiako Pritzerriaren Komikiaren Nazioarteko Saloia, Gijón
* 2013: Bartzelonako Komiki Azoka

## Erreferentziak

* ↑ https://www.elperiodico.com/es/ocio-y-cultura/20191120/muere-purita-campos-autora-esther-y-su-mundo-7744017 Anna Abellaren artikulua El Periódico, 2019/11/20.
* ↑ http://www.elmundo.es/elmundo/2007/09/01/cultura/1188665295.html Vuelve 'Esther y su mundo', El Mundo. Hermosín, Antonio (03/09/2007).

## Kanpo estekak

* (Gaztelaniaz):Purita Campos Tebeosfera webgunean.
* (Gaztelaniaz):Purita Campos Cervantes Birtual webgunean.
* (Ingelesez):Comic creator:Pura Campos Lambiek Comiclopedian.
* (Gaztelaniaz):Purita Camposekin elkarrizketa.
* Datuak: Q2895012
# Purita Pelayo

Purita Pelayo, Alberto Cabral y Cabrera idazle-ezizenduna, LGBTIQ+ komunitatearen eskubideen aldeko ekuadortar ekintzaile transgeneroa da. Ekuadorrek homosexualitatea zigorgabetu zezan borroka egin zuen mugimenduko kidea da, 1997ko azaroaren 27an lortu zena.
2017an Los fantasmas se cabrearon: Crónicas de la despenalización de la homosexualidad en el Ecuador izenburuko kronika-liburua argitaratu zuen Ekuadorren homosexualitatearen zigorgabetzeari buruzkoa. 2021ean Quitoko Udalak Brabomalo saria eman zion hiru hamarkadatan zehar pertsona transen alde egindako lana sarituz.

## Liburuak

* Los fantasmas se cabrearon: Crónicas de la despenalización de la homosexualidad en el Ecuador (2017)

## Erreferentziak

* ↑ (Gaztelaniaz) Yépez, Desirée. (2021-12-05). «Los fantasmas todavía se cabrean» El Comercio (Noiz kontsultatua: 2021-12-29).
* ↑ (Gaztelaniaz) «El Municipio de Quito entregó el premio Brabomalo a Purita Pelayo, representante de la comunidad LGBTIQ+» El Universo 2021-06-24 (Noiz kontsultatua: 2021-12-29).

## Kanpo estekak

* Datuak: Q110298698
* Multimedia: Purita Pelayo / Q110298698
# Purificación Arriaga

Purificación "Purita" Arriaga Olalde (Berriz, Bizkaia, 1925eko? otsailaren 2a – Mexiko? ) erraketista profesionala izan zen. Bartzelona, Madril , Valentziako eta Mexikoko frontoietan jokatu zuen.

## Biografia

Purita Arriaga Berrizen jaio zen, Zallobente auzoko Atxa (etxeko eran) edo Aretxaga baserrian. Aita Placido Arriaga izan zen eta ama Severiana Olalde. Eibarko frontoian ikasi zuen pilotan eta Bartzelonako frontoian egin zuen debuta. Estatutako hainbat frontoitan jokatu ondoren Mexikora joateko aukera izan zuen hango frontoian jokatzera. Bertan jardun zuen harik eta erraketari agur esan arte. Pedro Arizmendi donostiarrarekin ezkondu zen ahalordez eta alaba bat izan zuten, María del Coro, zientzialaria.
Maritxu Arriaga ahizpa zaharragoa ere erraketista profesionala izan zen; Salamanca, Bartzelona Madril, Valentzia eta Mexikon jokatu zuen.

## Aitzindariak

Emakume kirolari antzindariak izan ziren erraketistak. Arrakastaz beteriko hiru edo lau hamarkada bizi izan zituzten. 1940ko eta 1950eko hamarkadak izan ziren erraketisten urrezko aroa. Bartzelonan eta Madrilen zazpina frontoi zeuden orduan. Erraketisten historia, orain arte nahiko isilik egon bada ere, esanguratsua izan zen oso. Hego Euskal Herriko 47 herritako 237 erraketista profesional daude zenbatuta. Zenbaki garrantzitsua da eta gainera, 1940. hamarkadako estatistiken arabera, emakume lizentzia gehiago zeuden gizonenak baino. Garaiko emakume aurreratuak izan ziren, familia eta herria utzi eta lanera alde egin zutenak. Beren ibilbidearen berri, aitzitik, inork gutxik izan du oraintsu arte.

## Erreferentziak

* ↑ Garmendia, Lander Muñagorri. «Ahaztutako erraketistak» Berria (Noiz kontsultatua: 2023-03-01).

## Kanpo estekak

* Apostando por ellas. Historia de las raquetistas
* Erraketistak lehen eta orain. Dokumentala
* Emakume erraketistak. Erakusketa
* Erraketistak, aitzindariak pilotaren munduan
* Datuak: Q116949717
# Puri barrutia

Puri barrutia Indiako barruti bat da, Central dibisioan, Orissa estatuan. 1.698.730 biztanle ditu 3.051 kilometro koadrotan.

## Mugakideak

Honako barrutiekin egiten du muga:
Khordha barrutia

## Ikus, gainera

* Orissa

## Kanpo estekak

* Datuak: Q1817158
* Multimedia: Puri district / Q1817158
# Purim

Purim jaia (hebreeraz: פּוּרִים‎, Pûrîm = zorteak), urtero, Adar hilabeteko 14. egunean (edo hilabete beraren 15ean harresituriko hirietan) ospatzen den jai judu bat da, Esterren liburuan aipatzen den mirariaren omenez, hau da, juduak, Asuero erregearen aginduz (historialariek Xerxes I.a persiar erregea bezala identifikatu dutena) suntsituak izatetik salbatu izana, K. a. 450. urtean.
Purim jaia, hebrear egutegiko egunik pozgarrienetakotzat hartzen den arren, juduak, bezperan, otoitz eta barau egitera behartuta daude, Haman eta Persiar Inperioko bere jarraitzaileek juduak suntsitzea eragingo zuen gatazkatik salbatzeko Jainkoari otoitz egin eta barau egin zuten persiar juduen omenez. Purim jaian, Meguilá irakurtzen da (hebreeraz: מְגִילַת אֶסְתֵּר‎, Meguilat Ester "Esterren liburua"). Irakurketa hau, abiada bizian egiten da, eta, entzuleek, matraka edo beste gairen batzuekin zalaparta atera behar dute Aman izena esaten den unean, izen hori ezabatua izan dadin. Honek, umeek ere parte hartzea eragiten du.
Baraualdiaren ondoren, ardoa edan eta kantuak kantatzeko ohitura dagoen oturuntza bat egiten da. Kantu horien artean, Shoshanat Ya'akov bezala ezagutzen den otoitza errezitatzen da, Israel eta Diasporako judu kantari askok grabatu dutena. Gainera, derrigorrezkoa da lagunei opariak bidaltzea (hebreeraz: מנות משלוח‎, Mislóaj Manot), eta behartsuei karitatea ematea (hebreeraz: לאביונים מתנות‎, Matanot La'evionîm), eta ume txikiak mozorrotzeko ohitura ere badago.
Purim jairako, gozo berezi batzuk prestatzen dira, "Amanen Belarriak" deituak. Gizonek, mozkortu arte edan dezakete ardoa.

## Kanpo estekak

* Purim jaiaren gida
* Purim, Moshé Korinena
* Datuak: Q180115
* Multimedia: Purim / Q180115
# Purina

Purina konposatu organiko heterozikliko, aromatiko bat da, pirimidina eraztun bat eta imidazol eraztun baten elkarketaz sotua. Nitrogenodun konposaturik ohikoenak dira naturan.
Purinek eta pirimidinek nitrogenodun oinarriak osatzen dituzten, nukleotidoak barne. ADN eta ARNren desoxirribonukleotido eta erribonukleotidoetatik bi purinak dira.

## Kanpo estekak

* Datuak: Q188261
* Multimedia: Purine / Q188261
# Puri

Puri (Odia: ପୁରୀ) Odisha estatuko udalerria Indiako ekialdean. Puri barrutiko hiriburua da eta Bengala golkoan dago, Bhubaneswar estatuko hiriburutik 60 km ingurura. Sri Jagannatha Dhama ere deitzen zaio, hirian dagoen XII. mendeko Jagannath jainkoaren tenpluarengatik. Indiarrentzako erromesaldi gune handietako bat da, tenplu horrengatik.

## Erreferentziak

* ↑ (Ingelesez) «Puri - Puri India - Puri Pilgrimage India» www.culturalindia.net (Noiz kontsultatua: 2022-05-21).

## Kanpo estekak

* Datuak: Q207799
* Multimedia: Puri / Q207799
# Rafael Virasoro

Rafael Virasoro (Santa Fe, 1906 - ibidem, 1984ko azaroaren 1a) argentinar filosofoa izan zen. Giza errealitatearen norabide etikoan jarria du bere filosofiaren erdigunea. Schelerren eta N. Hartmannen balioen teorian oinarritzen da haren etika: gizaki orok du balioak ikusteko eta hobesteko modu bat, eta erabaki horiek markatzen dute gure patua eta bokazioa; horrek ez du esan nahi gizakiak bere baitan itxi behar duenik, bestea, hurkoa, baita beti geure ekintza moralaren jomuga.
Lan nagusiak hauek dira:
* Envejecimiento y muerte (1939, Zahartzea eta heriotza)
* La ética de Scheler (1942, Schelerren etika)
* Vocación y moralidad (1949, Bokazioa eta moraltasuna)
* Libertad y valores (1954, Askatasuna eta balioak)
* Introducción a la fenomenología de Husserl (1955, Husserlen fenomenologiarako sarrera)
* Ensayos sobre el hombre y sus problemas (1955, Gizakiari eta bere arazoei buruzko saiakerak)
* Existencialismo y moral (1957, Existentzialismoa eta morala)
* La conciencia moral y los valores (1963, Kontzientzia morala eta balioak)

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Cuyoko Unibertsitate Nazionalaren webgunea
* Datuak: Q12266425
# Rafael Yglesias Castro

Rafael Anselmo José Yglesias Castro (San José, 1861eko apirilaren 18a - ibidem, 1924ko apirilaren 10a) Costa Ricako predecessor izan zen 1894tik 1902ra.
Presidente aukeratu zuten 1894an, 36 urte zituela. Europara bisita ofizialak egiteko teasek Costa Rica modernizatzea erabaki zuten. Antzoki Nazionala eraiki zuen, koloia txanpon gisa sartu zuen, Atlantikoaren eta Ozeano Barearen arteko trenbidea osatu zuen eta Puerto Limón hiria eraiki zuen. 1898an bigarren agintaldi baterako hautatua izan zen.
* Datuak: Q889083
* Multimedia: Rafael Iglesias Castro / Q889083
# Rafael del Amo Arizu

Rafael del Amo Arizu (Tafalla, 1960ko ekainaren 9a) Nafarroa Garaiko kirolari eta entrenatzailea, gaur egun lanpostu desberdinak betetzen ditu kirolaren munduan.

## Biografia

Rafael del Amok bi zaletasun handiak izan ditu bizitzan: musika eta kirola. Musika munduan urtetako ikasketak egin ditu. Kirol munduan bere lotura nagusia futbolarekin izan du. Joan den mendeko 80. urtetan Tafallan boleibol eta atletismo entrenatzailea izan zen. Tafallan ere futbolean lehen urratsak eman zituen, hasieran herriko haurren ekipoko entzenatzaile gisa. 2005 eta 2015 artean Peña Sport FC taldea entrenatu zuen; halaber, Nafarroako Futbol Federazioaren zuzendaritzan lanean hasi zen. 2016an aipatutako federazioaren Presidente izendatu zuten eta, egun, karguan jarraitzen du.
Halaber, beste postu batzuk bete ditu: Espainiako Futbol Errege Federakundea Presidenteordea 2018ko maiatzatik eta, 2017tik, Emakumezkoen Futbolaren Batzorde Nazionalaren Presidentea.

## Erreferentziak

* ↑ https://www.rfef.es/sites/default/files/pdf/cv_rafael_del_amo.pdf
* ↑ https://www.futmenina.com/referentes/quien-es-quien-en-el-futfem-espanol-rafael-del-amo-arizu
* ↑ https://theorg.com/org/real-federacion-espanola-de-futbol/org-chart/rafael-del-amo-arizu

## Kanpo estekak

* (Gaztelaniaz):Rafael del Amoren curriculuma.
* Datuak: Q107232423
# Rafael Villalonga

Rafael "Rafa" Vilallonga Morales (Getxo, 2001eko azaroaren 28a) bizkaitar belar hockey jokalaria da.

## Ibilbidea

Familiaren arrastoa jarraitzen du: bere amamaren neba Julio Solaun da, Tokion laugarren izan zena 1964an eta Mexikon seigarren 1968an, eta Rocío Ibarra internazional ohia -hiru Olinpiadatan egon da- eta Rafa ahaideak dira. Horrela jarraitzen du tradizioak.
Lau urte besterik ez zituela, 'Jola'ren aurre-benjaminean jokatzen zuen bere lagunekin, Getxoko klub honen maila guztietan egon zena, kadete mailatik lehen taldera jauzi egin zuena Ohorezko B Mailan debutatzeko, eta lehen urteko gazte zela elitera igo zena. Gero, Madrilgo Club de Campok fitxatu zuen.

## Klubak

* Jolaseta
* Club de Campo

## Erreferentziak

* ↑ (Gaztelaniaz) «Los Juegos Olímpicos, el sueño cumplido del vizcaíno Rafa Vilallonga» El Correo 20240711.
* Datuak: Q127823316
# Rafael de Diego

Rafael de Diego Larrañaga (Getaria, Gipuzkoa, 1944ko maiatzaren 7-Luanco, Asturias, Espainia, 1982ko abuztuaren 17) futbolari profesionala izan zen.

## Biografia

Getarian jaioa, lanbidez kimikari zen. Futbol profesionalean 1963an Errealarekin hasi zen. Bere postua taldean aurrelariarena zen. Donostiako taldean bi denboraldi egin zituen. Ondoren beste taldeak ezagutu zituen, tartean Real Oviedo, Real Madril, Sevilla F. C., Español...
1978an, futbol mundua jokalari gisa utzi zuenean, kimika industriaren munduan aritu zen. Halaber, Real Oviedo taldearen kirol zuzendaria izan zen. Oviedon bizi zen eta bere emaztea, Marta Álvarez, hangoa zen.
Luancoko jatetxe batean, El Bodegón izenekoa, gertatutako eztanda batek futbolaria, haren ama, emaztea eta bi seme-alaba hil zituen; Marta alaba etxeko bakarra izan zen bizirik atera zena. Haiekin batera etxeko langilea eta gonbidatu bat hil ziren. Istripuan, goizeko bostak hamar gutxitan izana, hamaika pertsona hil ziren eta beste hainbeste zaurituak izan ziren. Espainiako Barne Ministerioaren arabera eztanda jatetxean gertatutako propano isuriak eragin zuen. Jatetxearekin batera inguruko etxeek kalte handiak izan zituzten.

## Taldeak

| Taldea | Herria | Urtea |
| Real Sociedad de Fútbol | Euskal Herria | 1963-1965 |
| Real Oviedo | Espainia | 1965-1967 |
| Real Madrid C. F. | Espainia | 1967-1970 |
| C. E. Sabadell F. C. | Espainia | 1970-1971 |
| Sevilla F. C. | Espainia | 1971-1972 |
| R. C. D. Español | Espainia | 1972-1974 |
| Real Sporting de Gijón | España | 1974-1976 |
| C. D. Pegaso | Espainia | 1976-1977 |
| C. D. Ensidesa | Espainia | 1977-1978 |

## Erreferentziak

* ↑ https://elpais.com/diario/1982/08/19/espana/398556011_850215.html

## Kanpo estekak

* (Gaztelaniaz): BDFutbol fitxa
* (Gaztelaniaz): Istripuari buruzko informazioa.
* Datuak: Q6098113
# Rafael de la Hoz Arderius

Rafael de la Hoz Arderius (Madril, 1924 - ib., 2000) espainiar arkitektoa izan zen.
Arkitektoen semea zen. Umetan Kordobara joan zen bizitzera familiarekin, eta han igaro zituen urte gehienak. Madrilen egin zituen arkitektura-ikasketak, eta gero Cambridgeko Massachusetts Institute of Tecnologyn osatu zituen. Espainiako Gerra Zibilaren ondorengo arkitekto nagusietako bat izan zen. Haren lan onenen artean aipagarriak dira, beste askoren artean, Aguinas Ikastetxea (García Paredes arkitektoarekin elkarlanean), Almanzorreko kapera mudejarraren eraberritze-lana, Sierra Morenako Turris Eburnea monasterioa, Castellana kaleko Castelar eraikina (Madril), Sevillako Erakusketa Unibertsaleko Pabiloi Olinpikoak, eta Espainiako Olinpiar Batzordearen egoitza. Espainiako Arkitektoen Batzorde Gorenaren lehendakari izan zen zenbait aldiz, eta 1986an Arkitektoen Europar Batzordeko lehendakari hautatu zuten. 1995ean, Arkitekturako Antonio Camuñas saria jaso zuen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q3394165
* Multimedia: Rafael de La-Hoz Arderius / Q3394165
# Rafael de León glorieta (Sevilla)

Rafael de León glorieta Sevillako Maria Luisa Parkean kokatua dago, eta Rafael de León olerkari ospetsuari eskainia dago, kopla ezagun askoren egilea izan zena ("Romance de la Reina Mercedes" deritzona kasu), eta Espainiako tonadillera handienek kantatu zituztenak. 1980an inauguratu zuen Sevillako Udaletxeak, omendutako egilea bertan egon zen zeremonia batean.
Bertan, erdigune bezala, iturri bat dago, eta azuleju batean, No te mires en el río irakur daiteke, bere olerkirik ezagunenetako bat dena.
Gune honetan ikus daitezkeen landareen artean, enbor sendoko washingtonia (Washingtonia filifera Endl) bat nabarmentzen da.
Dante Alighieri glorietaren eskuinean eta Covadonga glorietaren atzean kokatua dago.

## Kanpo estekak

* Datuak: Q8964305
# Psammophylax

Psammophylax Lamprophiidae familiako narrasti generoa da. Afrikako hegoaldean bizi dira.

## Espezieak

* Psammophylax acutus (Günther, 1888)
* Psammophylax rhombeatus (Linnaeus, 1758)
* Psammophylax tritaeniatus (Günther, 1868)
* Psammophylax variabilis Günther, 1893

## Kanpo estekak

* Datuak: Q3405467
* Multimedia: Psammophylax / Q3405467
* Espezieak: Psammophylax
# Pskov

Pskov (errusieraz: Псков, pskof ahoskatua; estonieraz: Pihkva; alemanez: Pleskau; letonieraz: Pleskava; polonieraz: Psków)) ipar-mendebaldeko Errusiako hiria da, Pskov oblasteko hiriburua. Estoniako mugatik 20 kmra dago, Velikaia ibaiaren ertzean, ura Peipus aintziran isurtzen duen lekutik hurbil. 2010ean 203.279 biztanle zituen.
Trenbide lotune garrantzitsua da. Industria (metalurgia, eraikuntzarako materialak) da ekonomia-jarduera nagusia.

## Historia

Errusiako hiririk zaharrenetakoa da; 903. urteko dokumentu batean aipatzen da lehen aldiz. Printzerri burujabea zen, eta Moskuko Printzerriari lotu zitzaion 1510. urtean. Moskuko Printzerriko mugako gotorlekurik sendoenetako bat izan zen ondoren.

## Ondarea

Aipagarriak dira, besteak beste, XIII. mendeko harresia eta Kremlina, arkeologia-museo bihurtu den XVI. mendeko merkatari baten etxea, XII. mendeko Mirozhski monasterioa, XIII. mendeko San Joan Bataiatzaile eliza eta mende bereko Ivanovski komentua.

## Klima

Datu klimatikoak (Pskov) :
| Hila | Urt | Ots | Mar | Api | Mai | Eka | Uzt | Abu | Ira | Urr | Aza | Abe | Urtekoa |
| Erregistraturiko tenperatura maximoa (°C) | 9.8 | 11.3 | 18.5 | 27.6 | 32.0 | 35.3 | 35.7 | 35.6 | 30.3 | 22.6 | 14.1 | 12.4 | 35.6 |
| Batez besteko tenperatura maximoa (°C) | -2.3 | -1.8 | 3.4 | 11.7 | 18.1 | 21.7 | 24.1 | 22.5 | 16.7 | 9.2 | 2.9 | -0.6 | 10.5 |
| Batez besteko tenperatura (ºC) | -4.7 | -5.0 | -0.7 | 6.3 | 12.2 | 16.2 | 18.6 | 16.9 | 11.7 | 5.8 | 0.8 | -2.6 | 6.3 |
| Batez besteko tenperatura minimoa (°C) | -7.4 | -8.2 | -4.5 | 1.3 | 6.3 | 10.6 | 13.1 | 11.6 | 7.3 | 2.6 | -1.4 | -4.9 | 2.2 |
| Erregistraturiko tenperatura minimoa (°C) | -40.6 | -37.6 | -29.7 | -20.9 | -5.1 | -0.1 | 2.7 | 1.3 | -4.6 | -12.5 | -23.8 | -40.3 | -40.6 |
| Pilatutako prezipitazioa (mm) | 48 | 37 | 36 | 39 | 58 | 85 | 71 | 85 | 63 | 65 | 55 | 45 | 687 |
| Euri egunak (≥ 1 mm) | 9 | 7 | 9 | 12 | 15 | 18 | 16 | 16 | 17 | 18 | 14 | 10 | 161 |
| Elur egunak (≥ 1 mm) | 22 | 20 | 14 | 5 | 1 | 0.03 | 0 | 0 | 0.03 | 3 | 13 | 20 | 98 |
| Eguzki orduak | 41 | 71 | 136 | 189 | 279 | 300 | 285 | 233 | 152 | 90 | 34 | 25 | 1835 |
| Hezetasuna (%) | 87 | 84 | 80 | 70 | 67 | 72 | 74 | 78 | 83 | 86 | 88 | 89 | 80 |
| Iturria (1): Pogoda.ru.net ||||||||||||||
| Iturria (2): NOAA (eguzkia 1961–1990) ||||||||||||||

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ «Всероссийская перепись населения 2010 года. Том 1 2010eko Errusiako erroldaren emaitzak, 1. liburukia» Gks.ru
* ↑ (Errusieraz) Pogoda.ru.net. .
* ↑ (Ingelesez) National Oceanic and Atmospheric Administration. Pskov Climate Normals 1961–1990. .

## Kanpo estekak

* Datuak: Q2214
* Multimedia: Pskov / Q2214
# Pskov oblasta

Pskov oblasta (errusieraz: Пско́вская о́бласть, translit.: Pskovskaia oblast) Errusiako subjektu federal bat da, oblast bat zehazki, Ipar-mendebaldeko Barruti Federalean kokatua. 55.300 kilometro karratuko azalera du, eta 2010ean 673.423 biztanle zituen. Zentro administratiboa Pskov hiria da.

## Geografia

Pskov oblasta ipar-mendebaldeko Errusian dago. Iparraldean Leningradoko oblastarekin du muga, Novgorod oblastarekin ekialdean, Tver eta Smolensk oblastekin hego-ekialdean, Bielorrusiako Vitsebskeko oblastarekin hegoaldean, eta Estonia zein Letoniarekin mendebaldean. Gehiena Lovat, Xelon eta Velikaia ibaien behe arroetan hedatzen da. Zohikaztegi, zingira eta aintzirek (aipagarriena Peipus da) eremu handiak hartzen dituzte, eta gainerakoan izei, pinu, haritz eta urki basoak daude.
Hiri nagusiak Pskov, hiriburua, eta Velikie Luki dira.

## Erreferentziak

* ↑ «Всероссийская перепись населения 2010 года. Том 1 2010eko Errusiako erroldaren emaitzak, 1. liburukia» Gks.ru
* ↑ Pskov Oblast Global.britannica.com

## Kanpo estekak

* Datuak: Q2218
* Multimedia: Pskov Oblast / Q2218